เงินบาทปิด 31.89/91 บาท
ธนาคารซีไอเอ็มบีไทย รายงาน เงินบาทปิด 31.89/91 ลุ้นข่าวยุโรปช่วงหยุดยาว มองกรอบ 31.80-32.00
1 มิ.ย. 2555

ธนาคารซีไอเอ็มบีไทย รายงาน เงินบาทปิด 31.89/91 ลุ้นข่าวยุโรปช่วงหยุดยาว มองกรอบ 31.80-32.00
นักบริหารเงินจากธนาคารซีไอเอ็มบีไทย เปิดเผยว่า เงินบาทปิดตลาดเย็นนี้อยู่ที่ระดับ 31.89/91 บาท/ดอลลาร์ อ่อนค่าลงเล็กน้อยจากช่วงเช้าที่เปิดตลาดที่ระดับ 31.87/89 บาท/ดอลลาร์
เงินบาทวันนี้ปรับตัวอ่อนค่าลงจากช่วงเช้าตามทิศทางค่าเงินยูโร ที่นักลงทุนยังกังวลกับปัญหาของสเปนทั้งในเรื่องผลตอบแทนพันธบัตรรัฐบาลในอัตราสูง รวมทั้งปัญหาภาคการธนาคาร ส่วนปัญหาของกรีซในช่วงนี้นักลงทุนพักคลายความกังวลไว้ก่อน เพราะต้องรอจนกว่าผลการเลือกตั้งในช่วงกลางเดือนมิ.ย.นี้จะออกมา 
สำหรับปัญหาการเมืองของไทยเองขณะนี้ ยังไม่มีผลกระทบมากนักต่อค่าเงิน แต่จะเห็นชัดกับตลาดหุ้นมากกว่าที่วันนี้ดัชนีติดลบ 26 จุด
"ตอนนี้ยูโรก็อ่อนค่าลงไป ปัจจัยหลักๆ ยังเป็นยุโรปเป็นหลัก ตอนนี้นักลงทุนมาโฟกัสที่สเปน เพราะกรีซกว่าจะเลือกตั้งก็ 17 มิ.ย." นักบริหารเงินระบุ
ส่วนความเคลื่อนไหวของค่าเงินสกุลหลักต่างประเทศช่วงปิดตลาดเย็นนี้ เงินเยนอยู่ที่ระดับ 78.12/15 เยน/ดอลลาร์ ส่วนเงินยูโรอยู่ที่ระดับ 1.2317/2320 ดอลลาร์/ยูโร  นักบริหารเงิน กล่าวว่า ในช่วงวันหยุด 2-3 วันนี้คงต้องจับตาว่าในฝั่งยุโรปจะมีความเคลื่อนไหวอะไรที่มีนัยสำคัญ รวมถึงการเมืองในประเทศด้วย โดยเปิดตลาดวันอังคารหน้าคาดว่าเงินบาทจะเคลื่อนไหวในกรอบ 31.80-32.00 บาท/ดอลลาร์